

RĪGAS DOMES PIEMINEKĻU PADOME

Rātslaukums 1, Rīgā, LV-1539, tālrunis 7105800, 7105542, fakss 7012872

**SĒDES PROTOKOLS**

2023. gada 28. jūlijā Rīgā Nr. 16

*Sēde tiek atklāta plkst. 12:00*

|  |  |
| --- | --- |
| Sēdi vada: | Pieminekļu padomes priekšsēdētājs Aigars Kušķis |
| Sēdi protokolē: | sekretāre Ilona Šmite |

Sēdē piedalās Padomes locekļi:

|  |
| --- |
| Miroslavs Mitrofanovs, Aija Ziemeļniece, Gunārs Nāgels, Agrita Maderniece, Andrejs Broks, Guntis Zemītis, Rita Eva Našeniece |

Savus viedokļu rakstiski ir iesūtījuši: Klāvs Sedlenieks, Jānis Krastiņš, Gļebs Panteļejevs

Sēdē nepiedalās Padomes locekļi:

|  |
| --- |
| Konstantīns Čekušins, Inese Baranovska, Valdis Gavars, Viesturs Zeps, Māris Mičerevskis, Ivars Drulle, Dainis Turlais, Mārtiņš Mintaurs |

Sēdē uzaicināti:

Vladislavs Vesperis – Latvijas dambretes federācijas valdes priekšsēdētājs;

Ilze Rukšāne – SIA “Alps ainavu darbnīca”;

Igors Gubenko – SIA “Copywriter/Levelup”;

Holgers Elers – SIA “H2E”;

Ingūna Elere – SIA “H2E”;

Elīna Bīviņa – Rīgas domes priekšsēdētāja vietnieka padomniece;

Kaspars Pauniņš – Rīgas domes priekšsēdētāja vietnieka padomnieks.

DARBA KĀRTĪBA

1. Par projektu "Zolitūdes traģēdijas piemiņas vieta".

*12.07.2023. Nr.DA-23-17574-nd*

*24.07.2023. Nr.DA-23-18671-nd*

2. Par piemiņas plāksni Latvijas tautas frontes dibināšanai.

*24.05.2023. Nr. RD-23-1151-pi*

3. Par piemiņas objektu dambretistam A. Andreiko.

*14.06.2023. Nr. RD-23-5529-sd*

4. Dažādi (*informācija par piemiņas objektu iecerēm, Ukrainas dārza veidošanu, metu konkursa “Teātra laukums ar Aspazijas pieminekli” rezultātiem)*.

1. *Kušķis ierosina mainīt darba kārtību, kā pirmo jautājumu izskatot Nr.3 “Par piemiņas objektu dambretistam* *A. Andreiko”. Padomes locekļi piekrīt.*

**1. Par piemiņas objektu dambretistam A. Andreiko**

*14.06.2023. Nr. RD-23-5529-sd*

**V. Vesperis** LatvijasDambretes federācija ir iesniegusi lūgumu Rīgas domes priekšsēdētājam uzstādīt piemiņas objektu trīskārtējam pasaules čempionam dambretē Andrim Andreiko. Mūsu iecere ir, ka piemineklis varētu tikt uzstādīts Rīgas pilsētas centrā, Vērmanes dārzā. Jo šis dārzs sabiedrības apziņā ir fiksējies kā vieta, kur nāk gan šahisti, gan dambretisti un šajā parkā ir jau uzstādīts piemineklis citam izcilam prāta spēļu sporta veida pārstāvim – Pasaules čempionam šahā Mihailam Tālam. Varētu tikt izvēlēta arī cita vieta pilsētas centrā. Lūdz konceptuāli atbalstīt priekšlikumu, norādot ka arī Rīgas domes Izglītības, kultūras un sporta departaments novērtē šo ideju un aicina iesniegt ideju Rīgas domes finansiālam atbalstam. Plānots arī veikt ziedojumu piesaistes kampaņu.

**M. Mitrofanovs** vaicā vai jau ir kāda ideja vai skice kā šis piemineklis varētu izskatīties?

**V. Vesperis** Šobrīd vēl nav izstrādātas skices. Šim nolūkam būtu jāizsludina ideju konkurss.

**A. Kušķis** vaicā, vai ir zināmas citas vietas pilsētā, kas saistītas ar šo personību – dzīves vieta, Federācijas atrašanās vieta vai kāda cita ar dambreti saistīta nozīmīga vieta pilsētā?

**V. Vesperis** A. Andreiko ir spēlējis dambreti Vērmanes dārzā. Skvērs pie Operas vai Bastejkalna apkārtne arī varētu būt piemērotas vietas piemineklim. 1989.gadā viesnīcā “Rīga” notika A. Andreiko piemiņas memoriāla turnīrs. Andreiko ir dzīvojis Iļģuciemā, bet ņemot vērā viņa nospiedumu Latvijas vēsturē, mēs uzskatām, ka piemineklis veidojams pilsētas centrā.

**R. Našeniece** Vērmanes dārzs visvairāk saistās ar šaha un dambretes aktivitātēm, taču tas jau ir piepildīts ar piemiņas objektiem. Svarīgi ir saprast kāda būs forma objektam, iespējams var atrast kādu dizaina objektam līdzīgu risinājumu, kas iekļautos Vērmanes dārza vidē.

**G. Nāgels** Vērmanes dārzs ir pārblīvēts ar skulpturāliem objektiem. Tur ir izvietoti piemiņas objekti M. Tālam, A.Ģ. Vērmanei, K. Baronam, G. Merķelim, F. Pauluči, Šaha dēlis, aiz parka sētas - V. Ostvaldam un K. Padegam. Atbalsta ideju par pieminekli, bet citā vietā. Nevajag visus pieminekļus likt Rīgas centrā.

**M. Mitrofanovs** Aicina mainīt attieksmi pret Iļģuciemu. Jāattīsta ne tikai centrs, bet arī apkaimes. Atbilstoša vieta varētu būt pie Iļģuciema kultūras nama.

**A. Kušķis** informē par akadēmiķa J. Krastiņa, K. Sedlenieka un G. Panteļejeva iesūtītajos viedokļos pausto, ka Vērmanes dārzs nav piemērota vieta tās pieminekļu piesātinātības dēļ.

**G. Zemītis** Lielai daļai sabiedrības A. Andreiko nav pazīstams, līdz ar to vislabāk piemiņas objekts iederētos kontekstā ar esošajiem galda spēlēm veltītajiem skulpturālajiem veidojumiem Vērmanes dārzā.

**A. Broks** Ja objekts tiktu veidots Vērmanes dārzā, tad tikai kā jau esošo galda spēļu tematikai veltīto objektu kompleksa sastāvdaļa, nevis atsevišķs piemineklis.

**Pieminekļu padome vienbalsīgi nolemj:**

1. Konceptuāli atbalstīt piemiņas objekta izcilajam dambretistam A. Andreiko izveidi.
2. Aicināt Latvijas Dambretes federāciju meklēt risinājumus piemiņas objekta novietnei saistībā ar dambretes tematiku vai sacensību norises vietām, ievērojot Pieminekļu padomē iztiktos viedokļus.

**2. Par projektu “Zolitūdes traģēdijas piemiņas vieta”**

*12.07.2023. Nr.DA-23-17574-nd*

*24.07.2023. Nr.DA-23-18671-nd*

**I. Šmite** Informē, ka Rīgas domes Pilsētas attīstības departaments ir projekta “Zolitūdes traģēdijas piemiņas vieta” virzītājs. Piemiņas vietas izveides iecere ir tikusi atbalstīta Rīgas domes Pieminekļu padomē 2021.gada 18.jūnijā, norādot, ka būtu veidojama labiekārtota dzīvojamās vides ārtelpa. Departaments organizēja atklātu metu konkursu un 2022.gada nogalē ir noslēgts līgums ar SIA “Alps ainavu darbnīca” par būvprojekta izstrādi. Šobrīd notiek būvprojekta izstrāde, kas tuvojas noslēgumam.

**I.Gubenko, H.Elers, I.Rukšāne** iepazīstina ar projekta risinājumiem (skat. prezentāciju).

Zolitūdes atceres dārzs veidots kā gaišas piemiņas vieta, kur sākotnējo šoku, dusmas un sēras par notikušo ir aizstājusi zaudējuma pieņemšanas apziņa. Šī vieta nav sēru vieta bet tā godina cilvēku piemiņu, kuri gāja bojā 2013. gada 21. novembra traģēdijā.

Atceres dārza funkcionālais zonējums apvieno mierīgas atpūtas vietu apkaimes iedzīvotājiem un atceres vietu traģēdijā cietušajiem un upuru tuviniekiem, nodrošinot gan kopābūšanas, gan meditatīvas vienatnes iespējas. Priekšlaukums: sagatavošanās vieta - telpa, kur apmeklētāji pulcējas, gatavojoties dārza apmeklējumam. Laukumā izklaidus izvietotas 54 dažādu izmēru nerūsējošā tērauda sfēras. Sfēras izvietotas pēc brīva kārtojuma principa, netraucējot gājējiem šķērsot laukumu, bet piesaistot viņu uzmanību un palēninot kustību, tādējādi sekmējot apcerīgu noskaņojumu arī nejaušos garāmgājējos. Sfēru pulētajā spoguļvirsmā dārza apmeklētāji ierauga sevi, apzinoties, ka tā ir visu Latvijas cilvēku traģēdija un par tās upuri varēja kļūt ikviens. Laukuma malā plānota piemiņas siena ar bojā gājušo cilvēku vārdiem un piemiņas tekstu 3 valodās. Betona pamatnē paredzēta vieta ziedu un sveču novietošanai.

Klusuma pakalns veidots kā vieta meditatīvai vienatnei. Pakalna virsotnē izvietots sekls apaļš ūdens spogulis, kurā redzams debesu atspulgs. Ūdens kā ietilpīgs simbols koncentrē sevī gaišas piemiņas ideju, paužot gan zaudējuma skumjas, gan dzīves turpinājumu, gan mūžības dimensiju (debesu atspulgs ūdens virsmā).

Piemiņas dārzā plānots plašs apstādījumu sortiments, stādījumi ar baltām ziedkopām vai zaļi baltām lapām, tādejādi paspilgtinot gaišas piemiņas noskaņu.

Paredzēts apgaismojums, videonovērošana, kā arī tualete un neliela saimniecības zona apsaimniekošanas vajadzībām.

**M. Mitrofanovs** atzīmē, ka piemiņas dārza koncepcija ir ļoti laba. Vaicā no kāda materiāla tiks izgatavotas sfēras. Vai tās varēs notīrīt, ja tiks apķēpātas. Aicina pārdomāt vai sfēras nevajag aizpildīt ar betonu.

**H. Elers** atbild, ka sfēras būs no pulēta tērauda, kas ir izturīgs materiāls, kā arī salīdzinoši labi notīrāms. Lai arī nevaram izslēgt vandālisma aktus, tomēr sabiedrība ir jāaudzina. Katra sfēra simbolizē kādu bojā gājušo, bet tās nav personificētas. Sfēras ir izliektas, ar iekšēju struktūrrāmi, kas palielina materiāla un formas stiprību, bet tās aizpildīt ar betonu nav iespējams, jo tad tās būs pārlieku smagas.

**G. Nāgels** vaicā cik bieži jātīra sfēras, regulāri tās apkopjot?

**I. Rukšāne** atbild, ka tās būs jātīra 2x gadā. Virsmas ir pulētas, no kurām netīrumi viegli noskalojami. Tiks sagatavota kopšanas rokasgrāmata.

Papildina, ka projekta risinājumi ir pārrunāti gan ar biedrību “Zolitūde 21.11”, gan ieinteresētajām Rīgas domes struktūrvienībām, meklējot optimālākos risinājumus gan saturiski, gan no apsaimniekošanas viedokļa.

**A. Kušķis** atzīmē, ka svarīgi ir vandālisma gadījumos operatīvi veikt labojumus, lai netiktu ietekmēts visas kompozīcijas skats. Norāda, ka piedāvātais projekts ir detāli izstrādāts, pārdomāts, delikāts un cieņpilns, aicina to atbalstīt.

**Pieminekļu padome vienbalsīgi nolemj:**

Atbalstīt piemiņas dārza “Zolitūdes traģēdijas piemiņas vieta” izveidi Rīgā, Priedaines ielā 20.

**3. Par piemiņas plāksni Latvijas Tautas frontes dibināšanai**

*24.05.2023. Nr. RD-23-1151-pi*

**A. Kušķis** Rīgas domē saņemts bijušo Tautas frontes aktīvistu un vadītāju S. Kalnietes, V. Čebotarenokas un D. Īvāna aicinājums Rīgas pilsētai sakarā ar to, ka šogad aprit 35 gadi kopš Latvijas Tautas frontes dibināšanas, uzņemties iniciatīvu izveidot piemiņas zīmi. Kā iespējamās novietnes minētas t.s. Benjamiņu nams Krišjāņa Barona ielā 12 un Kongresu nams. Sakarā ar to, ka Kongresu nams tiks pārbūvēts par koncertzāli, šķiet piemērotāks risinājums ir Benjamiņu nams. Ēka ir SIA “Benjamiņu nams” īpašumā, tās īpašnieki ir uzrunāti, bet pagaidām vēl nav saņemta atbilde.

**E. Bīviņa** Rīgas domes koalīcija pilnībā atbalsta šo ideju. Oktobra mēnesī notika pirmais Latvijas Tautas frontes kongress. Būtu lieliski, ja uz šī notikuma 35 gadu atceres dienu piemiņas plāksni varētu uzstādīt. Idejas iniciatori ir piedāvājuši arī tekstu piemiņas plāksnei: *“1988. gada 29. jūlijā šai namā darbu sāka Latvijas Tautas frontes organizācijas komiteja.*

*Te dzimusi Latvijas vēsturē lielākā un saliedētākā tautas kustība, kas atjaunoja Latvijas valsts neatkarību.”*

**A. Kušķis** informē, ka J. Krastiņš iesaka citu teksta redakciju: *“1988. gada 29. jūlijā šai namā darbu sāka Latvijas Tautas frontes organizācijas komiteja, izveidojot Latvijas vēsturē lielāko un saliedētāko tautas kustību, kas atjaunoja Latvijas valsts neatkarību.”* Savukārt, K. Sedlenieks ir skeptisks par epitetu “*lielākā”* un *“saliedētākā*” lietošanu, jo tie ir interpretējami fakti, tāpēc aicina tekstu pārdomāt vēlreiz.

**A. Ziemeļniece** Teksta autoru piedāvājums ir ļoti labs. Katrs teikums papildina viens otru gan saturiski, gan arī pasvītro domas dziļumu. J. Krastiņa piedāvājums ar palīgteikumu un divdabja teicienu, padara to pārāk lietišķu, noņem tekstam emocionālo spēku.

**A. Broks** Tekstam ir emocionālā un tehniskā informācija. No dizaina viedokļa var tikt veidoti uzsvari, nozīmīgāko teksta daļu izceļot, rakstot lielākiem burtiem, ciparus - mazākiem. Tādejādi sadalot tekstu, kur svarīgākā daļa ir ātrāk pamanāma un nolasāma, nevis veidojot viendabīgu teksta bloku. Tāpat arī logo var atdalīt informatīvo daļu no emocionālās. Līdz ar to teksta pasniegumu ir iespējams mākslinieciski uzlabot. Piemiņas plāksne varētu tikt izvietota arī pie Kongresu nama. Rekonstrukcijas projektā var laicīgi paredzēt piemiņas plāksnes, kas var nebūt klasiska teksta plāksne, bet kaut vai vides objekts, vietu šim nozīmīgajam notikumam. Pie tam nama galvenā fasāde, kā vēsturisks objekts, tiks saglabāta.

**M. Mitrofanovs** Būtu loģiski, ka šāda piemiņas plāksne atrastos pie Kongresu nama. Vēsture nav tikai pagātne. Pagātnē Tautas fronte bija lielākā tautas kustība, bet ir arī nākotne un mēs nevaram izslēgt, ka būs vēl kāda lielāka kustība. Tāpēc aicina pārdomāt tekstu.

**R. Našeniece** Plāksnes nozīme ir divos stāstos. Viens par Tautas fronti un otrs par pašu plāksni. Teksta radītāji ir šīs kustības dižgari. Saglabājot autentisko tekstu, mēs godināsim arī viņus. Atbalsta arī ideju par otru plāksni pie Kongresu nama, neatkarīgi no tā, kādas pārmaiņas to gaida nākotnē.

**A. Kušķis** Saistībā ar piemiņas vietu pie Kongresu nama Padome varētu to formulēt kā ieteikumu Rīgas domei, aicinot turpmākajā koncertzāles izveidē atrast vietu un veidu šo nozīmīgo vēsturisko notikumu atcerei, t.sk. Radošo savienību plēnumam 1988.gadā. Tas var nebūt klasiskā plāksne, bet arī kāds cits dizaina objekts. Attiecībā par teksta daļu, J. Krastiņa kunga variants tomēr negūst atbalstu, pašu iniciatoru radītais teksts Padomei šķiet piemērotāks. Mūsu ieteikumus aicināsim ņemt vērā plāksnes skices izstrādes momentā, skatot tos kontekstā ar visas plāksnes dizainu. Galīgais risinājums būs vēlreiz jāskata Padomē.

**Pieminekļu padome vienbalsīgi nolemj:**

1. Konceptuāli atbalstīt piemiņas plāksnes Latvijas Tautas frontes dibināšanai izveidi pie nama Krišjāņa Barona ielā 12 fasādes, ja to atbalstīs ēkas īpašnieki.
2. Aicināt Rīgas domi Kongresu nama pārbūves ietvaros rast risinājumu arī Latvijas vēsturē nozīmīgajiem 1988. gada notikumiem – Radošo savienību plēnumam un Latvijas Tautas frontes dibināšanai - veltīta informatīva piemiņas objekta izveidei.

**4. Dažādi**

4.1. A. Kušķis informē, ka Ukrainas vēstniecība ir vērsusies Rīgas domē ar aicinājumu sniegt atbalstu Ukrainas dārza ar piemiņas zīmi izveidei. Daļa Klusā dārza teritorijas jau 2019.gadā ar Rīgas domes lēmumu ir nosaukta par Ukrainas dārzu. Iecere ir šajā parkā ar atbilstošu vides dizaina vai skulpturālu objektu atzīmēt svarīgākos notikumus Ukrainas vēsturē. Pagaidām idejas vēl ir izstrādes stadijā. Šī jautājuma virzībā ir iesaistīts Rīgas domes priekšsēdētaja vietnieka E. Ratnieka birojs.

4.2. A. Kušķis informē, ka Rīgas domē ir saņemts fonda “Nāc līdzās” piedāvājums nodot kā dāvanu Rīgas pilsētai taktiloobjektu “Brīvības piemineklis neredzīgiem cilvēkiem”.

4.3. A. Kušķis informē, ka ir noslēdzies Pilsētas attīstības departamenta organizētais metu konkurss par Teātra laukuma atjaunošanu un Aspazijas pieminekļa izveidi (oficiālais nosaukums: “Teātra laukums ar Aspazijas pieminekli”). Pieminekļu padomē iepriekš tika atbalstīta šī vietas izvēle Aspazijas piemineklim. Konkursā tika iesniegti 7 darbi. Nevienā no tiem nebija vienlīdz labi piedāvājumi abiem nepieciešamajiem virzieniem t.i. laukuma pārveidei un pieminekļa idejai. Līdz ar to komisija nolēma pirmo vietu metu konkursā nepiešķirt, jo neviens no iesniegtajiem piedāvājumiem netika atzīts par īstenojamu bez būtiskām izmaiņām piedāvātajās koncepcijās.

Sniedz īsu ieskatu par katru no konkursa darbiem.

4.4. G. Nāgels informē, ka 30. maijā piemineklis A. Puškinam ir pārvietots uz Rīgas Pieminekļu aģentūras noliktavu. Tiek gatavots līgums par pieminekļa nodošanu valdījumā Latvijas Mākslinieku savienībai.

4.5. G. Nāgels informē, ka Pētera Pirmā pieminekļa fragmenti maiņas darījuma ceļā ir nodoti Tatjanai Solovjovai, savukārt Rīgas pilsēta saņēmusi pretī 2 citus objektus – marķīza Filipo Pauluči obelisku Vērmanes dārzā un Džordža Armitsteda bisti Strēlneku ielā pie Rīgas Ekonomikas augstskolas. Aprēķinot finansiālās vērtības šiem pieminekļiem atšķirība bija 292 EUR, kas tika samaksāta T. Solovjovai. T. Solovjovas vārds darījumā parādās tāpēc, ka viņa ir J. Gomberga dzīvesbiedre un maiņas darījuma objektu īpašniece, viņi ir parakstījuši mantas šķirtības līgumu.

*Slēdze tiek slēgta plkst. 13.30.*

Padomes priekšsēdētājs A. Kušķis

Protokolēja I. Šmite